Chinese Taipei Rugbyvoetbalunie

Die Chinese Taipei Rugbyvoetbalunie (Engels: Chinese Taipei Rugby Football Union, afgekort CTRFU; Chinees: 中華民國橄欖球協會) is die bestuursliggaam wat rugby en sewesrugby in die Republiek China beheer. Die beheerliggaam is in 1946 gestig en in Taipei gesetel. Sedert 1988 verteenwoordig dit die Republiek China by Wêreldrugby en sedert 1968 ook by Asië Rugby (“AR”).

 Geskiedenis 
Die Chinese Taipei Rugbyvoetbalunie is in 1946 gestig en het in 1988 by die Internasionale Rugbyvoetbalraad (IRVR, nou Wêreldrugby) aangesluit.  Daarbenewens was die CTRFU in 1968 ’n stigtingslid van die Asiatiese Rugbyvoetbalunie (Engels: Asian Rugby Football Union, ARFU; nou Asië Rugby). 

 Taak 
Die Chinese Taipei Rugbyvoetbalunie organiseer verskeie nasionale spanne, insluitend Taiwan se nasionale seniormansrugbyspan (Chinese Taipei), vroue en jeug. Die CTRFU hou ook toesig oor sewesrugby in die Republiek China en aangesien dit ’n Olimpiese sportsoort is, werk hulle met die Taiwannese Nasionale Olimpiese Komitee saam. Naas die amptelike nasionale span roep die CTRFU ook ander keurspanne byeen. Daarbenewens bestuur die beheerliggaam kinder- en jeugrugby in die Republiek China. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting. Net soos ander rugbylande beskik die Republiek China oor ’n o/20-nasionale span wat aan die Wêreldrugby o/20-kampioenskap deelneem.  Die Taiwan Sevens is die Taiwannese sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel.

Die beheerliggaam reël ook die plaaslike kompetisies. Die hoogste rugbyliga in die Republiek China is die Taiwannese Rugbyliga, waaraan vier klubspanne deelneem.  Die meeste spelers van die Taiwannese nasionale span is uit dié liga afkomstig. Van die ander spelers is veral op professionele vlak in Japan aktief.

 Kenteken 
Die Chinese Taipei Rugbyvoetbalunie se kenteken toon ’n rugbybal wat ook aan die buitelyn van die eiland Taiwan herinner met die Engelse belettering Chinese Taipei daarop en die Chinese naam 中華民國橄欖球協會 daarbo.

 Verwysings 

 Eksterne skakels 
  Die Chinese Taipei Rugbyvoetbalunie se amptelike tuisblad

Kategorie:Rugby in die Republiek China
Kategorie:Rugbybeheerliggaam
Kategorie:Wêreldrugby